საჯარო შეხვედრა: „რას ნიშნავს, იყო გიდი პარიზის მუზეუმებში – თანამედროვე მოთხოვნები“
2017-09-29 14:00 (Asia/Dubai)
29 სექტემბერს, 14:00 საათზე, ილიას სახელმწიფო უნივერსიტეტის E207 აუდიტორიაში ილიას სახელმწიფო უნივერსიტეტის ბიზნესის სკოლის ინიციატივით გაიმართება საფრანგეთის გიდების ეროვნული ფედერაციის წევრის, გარი საფარიანის, საჯარო შეხვედრა: „რას ნიშნავს, იყო გიდი პარიზის მუზეუმებში – თანამედროვე მოთხოვნები“.
მომხსენებლის შესახებ
გარი საფარიანი ტურიზმის სფეროში 2008 წლიდან მუშაობს. იგი არის საფრანგეთის ეროვნული გიდი-თარჯიმანი, კონფერანსიე (ლექტორი). 2010 წლიდან – საფრანგეთის კულტურისა და ტურიზმის სამინისტროების მიერ გაცემული გიდის დიპლომისა და ბარათის მფლობელი. დამთავრებული აქვს ნანტერის უნივერსიტეტი (პარიზი). 2014-2017 წ.წ. საფრანგეთის რუსულენოვანი გიდების ასოციაციის ვიცეპრეზიდენტია. გარი საფარიანი არის ორსეს მუზეუმის მუდმივი შტატის გიდი. კომპეტენცია: ლუვრი, ორსეს მუზეუმი, პომპიდუსა და პიკასოს მუზეუმები, შუა საუკუნეების მუზეუმი, მარმოტანის, ჟაკემან ანდრეს და ორანჟერეიის მუზეუმები, მონეს სახლი, აგრეთვე ვერსალის, შანტიის, ფონტენბლოს სამეფო სასახლეები, პარიზის ისტორიული ძეგლები და კვარტლები.
გარი საფარიანი თბილისელია, საინტერესო პროფესიული ბიოგრაფიისა და ფართო განათლების მქონე ადამიანი, თავისუფლად საუბრობს 7 ენაზე. იგი მსმენელს გაუზიარებს მუზეუმისა და კულტურის ძეგლების გიდ-ტურებთან დაკავშირებულ მრავალწლიან გამოცდილებას, აგრეთვე საფრანგეთში გიდს სერტიფიკატის მისაღებად რა კვალიფიკაცია მოეთხოვება და როგორია მისი მუშაობის სპეციფიკა.
შეხვედრა საინტერესო იქნება მუზეუმებსა და კულტურული მემკვიდრეობის ძეგლებთან პროფესიულად დაკავშირებული პირებისთვის.
დრო: 29 სექტემბერი, 14:00 საათი
ადგილმდებარეობა: E207 აუდიტორია (ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

პროფესორ სტანისლავ შექშნიას საჯარო ლექცია: ''Athletic CEO Leadership for Turbulent Times''
2017-09-29 18:30
29 სექტემბერს, 18:30 საათზე, ილიას სახელმწიფო უნივერსიტეტის E207 აუდიტორიაში პროფესორი სტანისლავ შექშნია წაიკითხავს საჯარო ლექციას სახელწოდებით: ”Athletic CEO Leadership for Turbulent Times”.
მომხსენებლის შესახებ
პროფესორი შექშნია მსოფლიოს ერთ-ერთი წამყვანი ბიზნესსკოლის (INSEAD – INSTITUTE EUROPEEN D’ ADMINISTRATION DES AFFAIRS) აფილირებული პროფესორია მეწარმეობის დარგში. მისი კვლევის ინტერესის სფეროა ლიდერობის განვითარება, დამწყები ორგანიზაციებისა და ბაზრების ეფექტური მართვა, კორპორაციული მართვის საკითხები. პროფესორი შექშნია მრავალი წიგნის ავტორი, თანაავტორი და რედაქტორია. მის პუბლიკაციათა შორია არის: „თავისუფალი ადამიანების მენეჯმენტი“ (2015).
სამუშაო ენა: ინგლისური
დრო: 29 სექტემბერი, 18:30 საათი
ადგილმდებარეობა: E207 აუდიტორია (ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

პროფესორ სუზანე ფრანკის საჯარო ლექცია: "History and Legacy of the Russian Geo-Ideology called Eurasianism"
2017-09-29 19:00
29 სექტემბერს, პარასკევს, 19:00 საათზე, ილიას სახელმწიფო უნივერსიტეტის A 101 აუდიტორიაში ბერლინის ჰუმბოლდტის უნივერსიტეტის პროფესორი სუზანე ფრანკი წაიკითხავს მოხსენებას: “History and Legacy of the Russian Geo-Ideology called Eurasianism”.
მომხსენებლის შესახებ
სუზანე ფრანკი არის ბერლინის ჰუმბოლდტის უნივერსიტეტის რუსული ლიტერატურის პროფესორი. ის მრავალი წელია იკვლევს რუსულ იმპერიულ ნარატივებს.
მისი მოხსენება ეხება ერთ-ერთ მთავარ თანამედროვე რუსულ იმპერიულ ნარატივს, რომელიც „ევრაზიული თეორიის“ სახელითაა ცნობილი. მოხსენებაში საუბარი იქნება ამ ნარატივის წარმოშობასა და გეოპოლიტიკურ თუ იდეოლოგიურ ასპექტებზე
დრო: 29 სექტემბერი, 19:00 საათი
ადგილმდებარეობა: აუდიტორია A 101 (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

პირველკურსელების მიღების ცერემონია – WELCOME PARTY 2017
2017-09-30 18:00
ილიას სახელმწიფო უნივერსიტეტის პირველკურსელების მიღებისა და დაჯილდოების ცერემონია 30 სექტემბერს, 18:00 საათზე, ვაკის პარკში, ილიაუნის მეექვსე სამეცნიერო პიკნიკზე გაიმართება.
ეროვნული გამოცდების შედეგების მიხედვით სხვადასხვა ფაკულტეტის ოთხ ყველაზე მაღალრეიტინგულ სტუდენტს ილიაუნი, ტრადიციულად, ლეპტოპებით დააჯილდოებს. უმაღლესი რეიტინგის მქონე სტუდენტს vici • ვიცი სპეციალურ საჩუქარს უმზადებს. ცერემონიის მონაწილე სხვა სტუდენტებს კი vici • ვიცი-ის პრომოსაჩუქრები დახვდებათ.
პირველკურსელებს სასწავლო წლის დაწყებას მიულოცავს ჯგუფი MokuMoku. vici • ვიცი კი მათ იწვევს ჯგუფ „არას“ კონცერტზე.
ილიას სახელმწიფო უნივერსიტეტი წელს მეექვსედ ატარებს სამეცნიერო პიკნიკს. სპეციალურად გაშლილი კარვები დაეთმობა უნივერსიტეტებს, არასამთავრობო ორგანიზაციებს, კერძო სასწავლო დაწესებულებებს, სკოლებს, მათ შორის, საქართველოს სხვადასხვა რეგიონიდან, რომლებიც საინტერესო ექსპერიმენტებს ჩაატარებენ და ინტერაქციულ გამოფენებს წარმოადგენენ. გაიმართება პიკნიკისთვის სპეციალურად დადგმული სპექტაკლი „ყვავილების ალქიმია“. სცენა ასევე დაეთმობა „ექსპერიმენტორიუმს“, რომელიც სახალისო შოუპროგრამას წარმოადგენს. მოეწყობა სამეცნიერო კაფე, სადაც ილიაუნის მეცნიერები წაიკითხავენ ლექციებს.
პიკნიკის მთავარი ამოცანაა, სახალისო ფორმით წარმოაჩინოს თანამედროვე მეცნიერების მიღწევები, განსაკუთრებით – საბუნებისმეტყველო დისციპლინებში და, უპირველესად, განკუთვნილია სკოლის ასაკის მოზარდებისთვის, თუმცა საინტერესო იქნება ნებისმიერი ასაკის მონაწილეებისთვისაც.
წელს ილიაუნის სამეცნიერო პიკნიკი საქართველოს განათლებისა და მეცნიერების სამინისტროს მიერ ორგანიზებული მეცნიერებისა და ინოვაციების თბილისის ფესტივალის ფარგლებში ჩატარდება.
სამეცნიერო პიკნიკი ვაკის პარკში 11:00 საათზე გაიხსნება და მთელი დღით უმასპინძლებს დამთვალიერებლებს, 18:00 საათზე კი მთავარი სცენა პირველკურსელთა მიღების ცერემონიას დაეთმობა.
გილოცავთ ილიაუნელობას!

სემინარი: „Mendeley – სამეცნიერო საქმიანობის გაუმჯობესება ელექტრონული რესურსების გამოყენებით“
2017-10-02 16:00
2 ოქტომბერს, 16:00 საათზე, ილიას სახელმწიფო უნივერსიტეტის E 307 აუდიტორიაში ილიას სახელმწიფო უნივერსიტეტის ბიბლიოთეკა, შოთა რუსთაველის ეროვნული სამეცნიერო ფონდი და მსოფლიოში აღიარებული საგამომცემლო კომპანია ელსევიერი (Elsevier) თბილისის მეცნიერებისა და ინოვაციების ფესტივალის ფარგლებში გიწვევთ სემინარზე: „Mendeley – სამეცნიერო საქმიანობის გაუმჯობესება ელექტრონული რესურსების გამოყენებით“.
პროგრამა Mendeley გამოიყენება სამეცნიერო ნაშრომების ორგანიზებისა და გაზიარებისთვის. მისი ონლაინვერსია კი წარმოადგენს აკადემიურ სოციალურ ქსელს, რომელსაც მსოფლიოს მასშტაბით სამ მილიონზე მეტი მკვლევარი იყენებს.
სემინარი საინტერესო იქნება საუნივერსიტეტო/აკადემიური ბიბლიოთეკის თანამშრომლებისთვის.
სემინარზე დასწრების მსურველებმა, გთხოვთ, შეავსოთ მარტივი სარეგისტრაციო ფორმა, რომელიც მოცემულია ბმულზე
შეხვედრის დრო: 2 ოქტომბერი, 16:00 საათი
ადგილმდებარეობა: E 307 აუდიტორია (ქაქუცა ჩოლოყაშვილის N3/5), ილიას სახელმწიფო უნივერსიტეტი

საერთაშორისო კონფერენცია: „21-ე საუკუნის 21 გამოწვევა: ჰუმანიტარული და სოციალური მეცნიერებები“
2017-10-03 10:00
2017 წლის 3-5 ოქტომბერს ილიას სახელმწიფო უნივერსიტეტში გაიმართება CODFREURCOR-ის (ცენტრალური და აღმოსავლეთ ევროპის უნივერსიტეტების ფრანკოფონული რეგიონული სადოქტორო კოლეჯი ჰუმანიტარულ მეცნიერებებში) მე-5 საერთაშორისო კონფერენცია: „21-ე საუკუნის 21 გამოწვევა: ჰუმანიტარული და სოციალური მეცნიერებები“. კონფერენციაში მონაწილეობას მიიღებს 100-მდე პროფესორი, დოქტორანტი, მეცნიერი, მკვლევარი როგორც საქართველოდან, ასევე მსოფლიოს 15 ქვეყნიდან, ესენია: მოლდოვა, რუმინეთი, საფრანგეთი, ბელგია, იტალია, კანადა, ვიეტნამი, ლიბანი, ალჟირი, მაროკო, კოტ დივუარი, მადაგასკარი, კამერუნი, კონგო, გაბონი.
კონფერენციაზე ყურადღება გამახვილდება კვლევების ისეთ მთავარ სფეროებზე, როგორებიცაა: გლობალიზაცია – 21-ე საუკუნის ერთ-ერთი მთავარი გამოწვევა და თანამედროვე ფილოლოგია, ლინგვისტური და კულტურული პროცესები – პლურილინგვიზმი, პლურიკულტურალიზმი და საგანმანათლებლო და ენობრივი პოლიტიკა, ციფრული ჰუმანიტარია, თანამედროვე ლიტერატურა, ხელოვნება, ფოლკლორი, ენათა კონტაქტები – ახალი მიდგომები ენის, კულტურის, ლიტერატურის სწავლებაში; ინტერკულტურული დიალოგი და ტრადუქტოლოგია; გამოყენებითი ენათმეცნიერება; ახალი სპეციალიზებული სფეროების ტერმინოლოგიების სოციოკულტურული თავისებურებები; კორპუსის ლინგვისტიკა; ენობრივი, კულტურული, რელიგიური და ა.შ. იდენტობა.
კონფერენციის მონაწილეები იმსჯელებენ აგრეთვე სოციალური მეცნიერებების წინაშე არსებულ გამოწვევათა შესახებ: ევროპისმცოდნეობა, საჯარო მმართველობა, გლობალიზაცია და ეკონომიკა, მედიასაშუალებების თავისუფლების საკითხი, რელიგია და თანამედროვე მსოფლიო.
კონფერენცია მონაწილეებს საშუალება მისცემს, ნაყოფიერად გაცვალონ ინფორმაცია ჩამოთვლილ სფეროებში მათ მიერ განხორციელებული კვლევების შესახებ. იმავდროულად, ქართველ მეცნიერებს საერთაშორისო კვლევებში ინტეგრირების შესაძლებლობას მისცემს, რასაც უზრუნველყოფს მათი მოხსენებების ფრანგულ და ინგლისურ ენაზე წარდგენა და ქართულ ენაზე წაკითხულ მოხსენებათა ფრანგულ/ინგლისურ ენაზე თარგმანი. ეს კი უზრუნველყოფს ქართველ მეცნიერთა შრომების პოპულარიზაციას საერთაშორისო არენაზე.
კონფერენცია ხელს შეუწყობს აგრეთვე მსოფლიოს სხვადასხვა უნივერსიტეტს შორის კონტაქტების დამყარებას მომავალში ერთობლივი სამეცნიერო კვლევების განვითარებისა და ერთობლივი სასწავლო პროგრამების შექმნის მიზნით. კონფერენციის მასალები გამოქვეყნდება 2018 წლის აგვისტოში ჟურნალ ”Études interdisciplinaires en Sciences humaines”-ის (ინტერდისციპლინარული კვლევები ჰუმანიტარულ მეცნიერებებში) მე-5 ნომერში.
კონფერენციის პერიოდში გაიმართება რეგიონული სადოქტორო კოლეჯის დაარსების 5 წლისთავისადმი მიძღვნილი ღონისძიებები. ამასთან, ხელი მოეწერება თანამშრომლობის მე-4 შეთანხმებას მორიგი 5-წლიანი პერიოდისათვის ილიას სახელმწიფო უნივერსიტეტსა და პოლ ვალერის უნივერსიტეტ მონპელიე 3-ს შორის. ასევე გაიმართება საერთაშორისო ასოციაციის AFELSH (ფილოლოგიისა და ჰუმანიტარულ მეცნიერებათა ფაკულტეტებისა და დაწესებულებების ასოციაცია) ახლად არჩეული აღმასრულებელი კომიტეტის შეკრება.
კონფერენციის მონაწილეთა სია, პროგრამა და მოხსენებების თეზისები იხ. კონფერენციის საიტზე: colloque5codfreurcor.iliauni.edu.ge
კონფერენციის სამუშაო ენები: ქართული, ფრანგული, ინგლისური, რუმინული, იტალიური.
დრო: 3-5 ოქტომბერი, 2017
ადგილმდებარეობა: E 405 აუდიტორია (ქაქუცა ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

პროფესორ პიტერ ჩაილდსის საჯარო ლექციებისა და სემინარების ციკლი
2017-10-04 16:00
24 სექტემბრიდან 7 ოქტომბრის ჩათვლით ილიას სახელმწიფო უნივერსიტეტის საბუნებისმეტყველო განათლების კვლევით ცენტრ SALiS-ს ეწვევა ლიმერიკის უნივერსიტეტის (ირლანდია) პროფესორი პიტერ ჩაილდსი. პროფესორი ჩაილდსი საბუნებისმეტყველო საგნების პედაგოგებისთვის გამართავს საჯარო ლექციებსა და ორ სემინარს – „კვლევაზე დაფუძნებული სწავლება – ბუნებისმეტყველების საიდუმლოებანი“ – თბილისსა და თელავში.
სემინარები განკუთვნილია V, VI, VII კლასის ბუნებისმეტყველების მასწავლებლებისთვის, რომლებიც არიან საბუნებისმეტყველო განათლების კვლევითი ცენტრ SALiS-ის მასწავლებელთა ქსელის წევრები.
პროფესორი პიტერ ჩაილდსი 2010 წლიდან თანამშრომლობს ილიას სახელმწიფო უნივერსიტეტის საბუნებისმეტყველო განათლების კვლევით ცენტრთან. მას აქვს სხვადასხვა უნივერსიტეტში საბუნებისმეტყველო მეცნიერებების სწავლების 40-წლიანი გამოცდილება; მუშაობდა ამერიკის შეერთებულ შტატებში, უგანდაში, ინგლისსა და ირლანდიაში; 1980 წლიდან ჟურნალ Chemistry in Action-ის დამფუძნებელი და რედაქტორია; ბატონი ჩაილდსი წლების განმავლობაში იყო ირლანდიის საბუნებისმეტყველო საგნების მასწავლებელთა ასოციაციის პრეზიდენტი და ქიმიის ინსტიტუტის დირექტორი. ამჟამად აქტიურად მუშაობს ლიმერიკის უნივერსიტეტის ქიმიის განათლების კვლევის ჯგუფში. მას აქვს ევროკავშირის პროექტებში მონაწილეობის მრავალწლიანი გამოცდილება. ბატონი ჩაილდსი გახლავთ ევროკავშირის ექსპერტი და პროექტების შემფასებელი.
განრიგი
საჯარო ლექცია: „საბუნებისმეტყველო საგნების სწავლების თანამედროვე მიდგომები ირლანდიის მაგალითზე“
დრო: 27 სექტემბერი, 16 საათი
ადგილმდებარეობა: G106 (გ. წერეთლის N1), ილიას სახელმწიფო უნივერსიტეტი
დასწრება თავისუფალია.

სემინარი: „კვლევაზე დაფუძნებული სწავლება – ბუნებისმეტყველების საიდუმლოებანი“
დრო: 28 სექტემბერი, 16 საათი
ადგილმდებარეობა: SALiS ლაბორატორია, G კორპუსი, ილიას სახელმწიფო უნივერსიტეტი
მხოლოდ SALiS-ის მასწავლებელთა ქსელის რეგისტრირებული წევრებისთვის.

საჯარო ლექცია: „საბუნებისმეტყველო საგნების სწავლების თანამედროვე მიდგომები ირლანდიის მაგალითზე“
დრო: 2 ოქტომბერი
ადგილმდებარეობა: თელავის მე-7 საჯარო სკოლა
დასწრება თავისუფალია.

სემინარი: „კვლევაზე დაფუძნებული სწავლება – ბუნებისმეტყველების საიდუმლოებანი“
დრო: 3 ოქტომბერი
ადგილმდებარეობა: თელავის მე-7 საჯარო სკოლა
მხოლოდ SALiS-ის მასწავლებელთა ქსელის რეგისტრირებული წევრებისთვის.

ლექცია: „საბუნებისმეტყველო საგნების სწავლება საუნივერსიტეტო საფეხურზე – კვლევის შედეგები და გამოწვევები“
დრო: 4 ოქტომბერი, 16 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. 32), ილიას სახელმწიფო უნივერსიტეტი
დასწრება თავისუფალია.

სემინარი: „კვლევაზე დაფუძნებული სწავლება – ბუნებისმეტყველების საიდუმლოებანი“
დრო: 5 ოქტომბერი, 16 საათი
ადგილმდებარეობა: SALiS ლაბორატორია, G კორპუსი, ილიას სახელმწიფო უნივერსიტეტი
მხოლოდ SALiS-ის მასწავლებელთა ქსელის რეგისტრირებული წევრებისთვის.

ხათუნა თავდგირიძის „თევზი ორი ჩრდილით“ – რომანის წარდგენა ილიაუნის ლიტერატურულ კლუბში
2017-10-04 19:30
4 ოქტომბერს, 19:30 საათზე ილიაუნის ლიტერატურული კლუბი და გამომცემლობა ,,პეგასი“ გეპატიჟებათ ხათუნა თავდგირიძის რომანის – „თევზი ორი ჩრდილით“ წარდგენაზე.
„თევზი ორი ჩრდილით“ მაგიური რეალიზმის ჟანრში დაწერილი თანამედროვე ქართული ფილოსოფიური რომანია, რომლის სიუჟეტი, ერთი მხრივ, გამოგონილი მისტიკური ქვეყნის – ზღვისპირა უმმანის, მეორე მხრივ კი, ისტორიული ადრეული შუა საუკუნეების დასავლეთისა და აღმოსავლეთის, ქრისტიანული და ისლამური სამყაროების გადაკვეთათა ზღვარზე ვითარდება. აქ გამოგონილ პერსონაჟებთან ერთად შეხვდებით მსოფლიო ფოლკლორულ-მითოსურ სახეებს, რელიგიურ და მითოლოგიურ უნივერსალურ არქეტიპებს. რომანის მთავარი კოსმოგონიურ-ესქატოლოგიური კონცეფცია კი ხორცშესხმულია შუა საუკუნეების აპოკალიფსური ისტერიებით, რაც მუდმივ ფონად გასდევს ერთი უძველესი გვარის ბერელების მისტიკურ ქრონიკას.
წიგნს წარადგენენ ავტორი ხათუნა თავდგირიძე, ლიტერატურის კრიტიკოსი ლექსო დორეული, ხოლო რომანის ფრაგმენტების გერმანულ თარგმანსა და მის გერმანიაში დაგეგმილ პრეზენტაციაზე ისაუბრებს ფრანკფურტის ქართული ლიტერატურული სალონის, ,,ევტერპეს”, ხელმძღვანელი, ფრანკფურტის გოეთეს უნივერსიტეტის პროფესორი მანანა თანდაშვილი.
დრო: 4 ოქტომბერი, 19:30 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

კვლევის – „სამოქალაქო აქტივიზმის მნიშვნელობა საქართველოს უნივერსიტეტების სტუდენტებისათვის“ – ანგარიშის პრეზენტაცია
2017-10-06 15:00
6 ოქტომბერს, 15:00 საათზე, ილიას სახელმწიფო უნივერსიტეტის A101 აუდიტორიაში Erasmus + პროექტის: „კურიკულუმის რეფორმა დემოკრატიული პრინციპებისა და სამოქალაქო განათლების ხელშეწყობისათვის ისრაელსა და საქართველოში ფარგლებში დაგეგმილია კვლევის – „სამოქალაქო აქტივიზმის მნიშვნელობა საქართველოს უნივერსიტეტების სტუდენტებისათვის“ – ანგარიშის პრეზენტაცია. კვლევა შესრულებულია პროექტში ჩართული ილიას სახელმწიფო უნივერსიტეტის სტუდენტების მიერ 2016-17 წლებში სამოქალაქო განვითარების ინსტიტუტის ხელმძღვანელობით. მათ ასისტირებას უწევდნენ პროექტის მონაწილე სხვა უნივერსიტეტების სტუდენტებიც.
პრეზენტაცია განკუთვნილია ილიას სახელმწიფო ინივერსიტეტის სტუდენტებისა და აკადემიური პერსონალისათვის, ასევე მოწვეული იქნებიან პროექტში ჩართული უნივერსიტეტების სტუდენტები, ამ თემით დაინტერესებული არასამთავრობო ორგანიზაციებისა და მასმედიის წარმომადგენლები.
დრო: 6 ოქტომბერი, 15:00-17:00 საათი
ადგილმდებარეობა: A101 აუდიტორია (ჭავჭავაძის გამზ. N32), ილიას სახელმწიფო უნივერსიტეტი

საჯარო ლექცია: „ზოგი რამ თავისუფლების შესახებ“
2017-10-06 19:00
6 ოქტომბერს, 19:00 საათზე, ილიას სახელმწიფო უნივერსიტეტის A 101 აუდიტორიაში ლიბცენტრის ეგიდით იურისტი გიორგი მშვენიერაძე გამართავს საჯარო ლექციას: „ზოგი რამ თავისუფლების შესახებ“.
განხილული იქნება თავისუფლების ფილოსოფიური საფუძვლები და პრინციპები, რა ასახვა ჰპოვეს მათ ქართულ პუბლიცისტიკაში, რა არის თავისუფლების თანამედროვე სტანდარტები.
დრო: 6 ოქტომბერი, 19:00 საათი
ადგილმდებარეობა: A101 აუდიტორია (ჭავჭავაძის გამზ. N32) ილიას სახელმწიფო უნივერსიტეტი

პროფესორ ალბერტ ბაიბურინის საჯარო ლექცია: „საბჭოთა პასპორტი“
2017-10-07 16:00
7 ოქტომბერს, 16:00 საათზე, ილიას სახელმწიფო უნივერსიტეტის G 106 აუდიტორიაში გაიმართება პეტერბურგის ევროპული უნივერსიტეტის ანთროპოლოგიის ფაკულტეტის პროფესორის, ისტორიის მეცნიერებათა დოქტორის, სორბონის უნივერსიტეტის საპატიო დოქტორ ალბერტ ბაიბურინის საჯარო ლექცია: „საბჭოთა პასპორტი“.
1917 წელს რუსეთის იმპერიაში არსებული საპასპორტო სისტემა შეიცვალა. საზოგადოებამ 15 წელი ამ დოკუმენტის გარეშე იცხოვრა. მოულოდნელად, 1932 წელს, სსრკ-ში შემოიღეს ახალი საპასპორტო სისტემა.

რით იყო ეს აუცილებელობა განპირობებული?
არის თუ არა საპასპორტო სისტემა მოსახლეობის სოციალური ფილტრაციის საშუალება?
რას მოიცავდა ახალი პროექტი „სოციალური რეჟიმები“?
რატომ გახდა აუცილებელი ჩაწერისა და აღრიცხვის ინსტიტუტების შემოღება?
საპასპორტო წიგნებში განხორცილებული ცვლილებები 1938 წელს და ეთნიკურობის ახლებური განსაზღვრება
შინაგან საქმეთა მინისტრის 1953 წლის 16 ივნისის ბრძანება საპასპორტო შეზღუდვების შესახებ
1960-იანი წლების საბჭოთა საპასპორტო სისტემის რეფორმირების პროექტი
საბჭოთა და პოსტსაბჭოთა პასპორტი

მომხსენებლის შესახებ:
ალბერტ ბაიბურინი არის პეტერბურგის ევროპული უნივერსიტეტის ანთროპოლოგიის ფაკულტეტის პროფესორი. 1972 წელს მან დაამთავრა ტარტუს უნივერსიტეტი ფილოლოგის სპეციალობით. ჯერ კიდევ სტუდენტობის დროს დაიწყო მუშაობა თემაზე „აღმოსავლეთ სლავთა ფოლკლორი და ეთნოგრაფია“. 1975 წელს დაასრულა ასპირანტურა და მუშაობა დაიწყო ეთნოგრაფიის ინსტიტუტში. 1975 წელს დაიცვა საკანდიდატო, ხოლო 1995 წელს – სადოქტორო დისერტაცია. 2000-იანი წლებიდან მისი კვლევის ობიექტია საბჭოთა ყოველდღიურობა. იგი არის 350 მეტი პუბლიკაციის ავტორი ეთნოგრაფიაში, ფოლკლორსა და სემიოტიკაში.
ლექცია იმართება „საბჭოთა წარსულის კვლევის ლაბორატორიის“ პროექტ „ღია სივრცე საქართველოს საბჭოთა ისტორიის გააზრებისთვის“ ფარგლებში, რომელიც ხორციელდება dvv international-ის ფინანსური მხარდაჭერით. პროექტის პარტნიორია ილიას სახელმწიფო უნივერსიტეტი.
ლექციის ენა: რუსული
დრო: 7 ოქტომბერი, 16:00 საათი
ადგილმდებარეობა: G 106 აუდიტორია (გ. წერეთლის ქ. №1), ილიას სახელმწიფო უნივერსიტეტი
დასწრება თავისუფალია.

„ალდაგის“ წარმომადგენლების საინფორმაციო შეხვედრა სტუდენტებთან
2017-10-09 12:00
9 ოქტომბერს, 12:00 საათზე, ილიას სახელმწიფო უნივერსიტეტის E 207 აუდიტორიაში, ილიაუნის ბიზნესის სკოლის ინიციატივით, სადაზღვევო კომპანია „ალდაგი“ გამართავს დასაქმებასთან დაკავშირებულ საინფორმაციო შეხვედრას.
სადაზღვევო კომპანია „ალდაგის“ ადამიანური რესურსების მართვის განყოფილების წარმომადგენლები და გაყიდვების მიმართულების სპეციალისტები სტუდენტებს გააცნობენ დეტალურ ინფორმაციას სააგეტო ქსელში, სადაზღვევო აგენტის/პრომო აგენტის პოზიციებზე დასაქმების შესაძლებლობის შესახებ: ფუნქცია-მოვალეობებზე, დაწინაურებისა და წინსვლის პერსპექტივაზე, ასევე სამუშაო საათებზე, რომელიც მთლიანად მორგებულია სტუდენტებზე.
დრო: 9 ოქტომბერი, 12:00 საათი
ადგილმდებარეობა: E 207 აუდიტორია (ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

პროფესორ თენგიზ ვერულავას საჯარო ლექცია: „სამედიცინო ბაზარი: ინფორმაცია და სტიმულები“
2017-10-09 20:00
9 ოქტომბერს, 20 საათზე, ილიას სახელმწიფო უნივერსიტეტის E 207 აუდიტორიაში მედიცინის აკადემიური დოქტორი, პროფესორი თენგიზ ვერულავა ჯანდაცვისა და დაზღვევის ინსტიტუტის ეგიდით გამართავს საჯარო ლექციას თემაზე: „სამედიცინო ბაზარი: ინფორმაცია და სტიმულები”.
ჯანდაცვის სექტორი, როგორც ეკონომიკის დარგი, თავისი სპეციფიკურობით ხასიათდება. ეს სპეციფიკა ეკონომიკური ურთიერთობების განსაკუთრებულ ფორმებს განაპირობებს. თუმცა საზოგადოებაში გავრცელებულია აზრი, რომ ჯანდაცვის ეკონომიკა არაფრით განსხვავდება ჩვეულებრივი ბაზრისაგან.
ცნობილი ამერიკელი ეკონომისტის, უილიამ ჰსიაოს მიხედვით, ჯანდაცვა წარმოადგენს „ანორმალურ, პათოლოგიურ ეკონომიკას“ (Abnormal economics), ანუ „ეკონომიკას, რომლის საბაზრო ძალების გავლენა სერვისების მოცულობაზე, მათ ფასსა და ხარისხზე არსებითად განსხვავდება ჩვეულებრივი ბაზრებისგან“ (Hsiao, 1995). სამედიცინო ბაზრის ასეთი განსხვავება ჩვეულებრივ ბაზარზე მოქმედი ანალოგიური ურთიერთობებისაგან განპირობებულია სამედიცინო მომსახურების სოციალურ-ეკონომიკური ბუნებით და სამედიცინო მომსახურების მიწოდების სპეციფიკურობით.
საჯარო ლექციაზე განხილული იქნება განსხვავებაა სამედიცინო ბაზარსა და ჩვეულებრივ ბაზარს შორის და რით არის განპირობებული ეს განსხვავება.
დრო: 9 ოქტომბერი, 20:00 საათი
ადგილმდებარეობა: E 207 აუდიტორია (ჩოლოყაშვილის გამზ. N3/5), ილიას სახელმწიფო უნივერსიტეტი
საჯარო ლექციის ვიდეოჩანაწერის ბმული.

საინფორმაციო შეხვედრა DAAD-ს სასტიპენდიო პროგრამების შესახებ
2017-10-10 17:00
10 ოქტომბერს, 17:00 სთ.-ზე, ილიას სახელმწიფო უნივერსიტეტის A101 აუდიტორიაში DAAD-ის თბილისის საინფორმაციო ცენტრის წარმომადგენლები სტუდენტებისათვის გამართავენ შეხვედრას, რომელზეც განიხილავენ DAAD-ის სასტიპენდიო პროგრამებს 2018-2019 სასწავლო წლისთვის.
გერმანული ენის კურსი:

საზაფხულო ენის კურსი გერმანიის უნივერსიტეტებში;

საბუთების წარდგენის ბოლო ვადა: 01.12.2017

სტიპენდია სტუდენტური ჯგუფებისთვის;

საბუთების წარდგენის ბოლო ვადა: 01.11.2017; 01.02.,01.05. 2018

სამაგისტრო სტიპენდიები:

სამაგისტრო სტიპენდია ყველა სპეციალობისთვის;

საბუთების წარდგენის ბოლო ვადა: 01.11.2017

სამაგისტრო სტიპენდია ეკონომისტებისთვის;

საბუთების წარდგენის ბოლო ვადა: 01.11.2017

კვლევითი სტიპენდიები:

კვლევითი სტიპენდიები (1-3 თვე, 6 თვე, 1 წელი, 3 წელი)

საბუთების წარდგენის ბოლო ვადა: 15.11.2017

შოთა რუსთაველის ეროვნული სამეცნიერო ფონდისა და DAAD-ის ერთობლივი

კვლევითი სტიპენდიები (3-6 თვე)
(კონკურსი გამოცხადდება ოქტომბერ-ნოემბერში)
სამუშაო ენა: ინგლისური (ინფორმაციის მიღება შესაძლებელი იქნება ქართულადაც)
დრო: 10 ოქტომბერს, 17:00 საათი,
ადგილმდებარეობა: A101 აუდიტორია (ი. ჭავჭავაძის N32), ილიას სახელმწიფო უნივერსიტეტი

ილიაუნის სამეცნიერო კაფეში: ზურაბ სილაგაძის საჯარო ლექცია
2017-10-11 16:00
11 ოქტომბერს, 16:00 საათზე, ილიას სახელმწიფო უნივერსიტეტის E 207 აუდიტორიაში ილიაუნის სამეცნიერო კაფე გიწვევთ ზურაბ სილაგაძის (ბუდკერის ბირთვული ფიზიკის ინსტიტუტი და ნოვოსიბირსკის სახელმწიფო უნივერსიტეტი) საჯარო ლექციაზე.
თემა: „რადიალური აჩქარების თანაფარდობა და დისიპაციური ფარული მატერია“.
დაკვირვებები მიუთითებს, რომ ჩვეულებრივი ნივთიერებები, ბარიონები, გავლენას ახდენს ბნელი მატერიის სტრუქტურულ თვისებებზე გალაქტიკაში. ამის ერთ-ერთი გამოვლენაა რადიალური აჩქარების თანაფარდობა, რაც არის მჭიდრო კორელაცია რეალურ გრავიტაციული აჩქარებისა და გრავიტაციული ველის იმ დაძაბულობას შორის, რასაც გალაქტიკის მოცემულ წერტილში მხოლოდ ბარიონები ქმნის. ნაჩვენები იქნება, რომ ბნელი მატერიის სიმკვრივის პროფილი, რომელიც მოტივირებულია დისიპაციური ბნელი მატერიის მოდელებით, მათ შორის, სარკული ბნელი მატერიის მოდელით, საშუალებას გვაძლევს, დავაკმაყოფილოთ რადიალური აჩქარების თანაფარდობა.
დრო: 11 ოქტომბერი, 16:00 საათი
ადგილმდებარეობა: E207 აუდიტორია (ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

მარსელ პრუსტის „სვანის მხარეს“ – რომანის პრეზენტაცია ილიაუნის ლიტერატურულ კლუბში
2017-10-11 19:00
11 ოქტომბერს, 19:00 საათზე, წიგნის სახლ „ლიგამუსში“ ილიაუნის ლიტერატურული კლუბი და ბაკურ სულაკაურის გამომცემლობა გეპატიჟებათ მარსელ პრუსტის 7 რომანისგან შემდგარი ციკლის „დაკარგული დროის ძიებაში“ პირველი წიგნის „სვანის მხარეს“ პრეზენტაციაზე.
მარსელ პრუსტი (1871-1922) მე-20 საუკუნის ერთ-ერთ ყველაზე გავლენიან მწერლადაა აღიარებული, მიუხედავად იმისა, რომ მას „ერთი ნაწარმოების ავტორს“ უწოდებენ. ფრანგი მწერალი, რომელიც მოდერნიზმის მამამთავრად, დეკადენტური რომანის ფუძემდებლადაა მიჩნეული.
„დაკარგული დროის ძიებაში“ მარსელ პრუსტის რეალური ცხოვრების სხვადასხვა ეტაპზე მიღებული, გონებაში ღრმად დალექილი შთაბეჭდილებების ნაკრებია. ციკლის პირველ წიგნში მთხრობელი საკუთარ ბავშვობას იხსენებს. ცხრა წლის მარსელი ასთმით დაავადდა და იძულებული გახდა, ზაფხული ილიეში გაეტარებინა. ილიე „დაკარგული დროის ძიებაში“ კომბრედ იქცა. სწორედ იქ მიმდინარეობს რომანის უმთავრესი პერიპეტიები. „სვანის მხარეს“ გარდა მთხრობელის ბავშვობისა, ოჯახის ძველი მეგობრის, მესიე სვანის ცხოვრების ერთ მნიშვნელოვან ეპიზოდზეც გვიყვება. ღრმად ფილოსოფიურ-ფსიქოლოგიური, „იმპრესიონისტული“ ტექსტი, რომელიც მოვლენათა ობიექტურად გაანალიზების ნაცვლად ინტუიციურ წვდომას, სუბიექტურ აღწერას გვთავაზობს, ღრმად იჭრება მკითხველის გონებაში და წარუშლელ შთაბეჭდილებას ტოვებს.
„სვანის მხარეს“ ქართულად პირველად გამოიცემა – წიგნის გამოსვლიდან (1913 წ.) საუკუნეზე მეტი ხნის შემდეგ.
წიგნს მთარგმნელი სოფიო ბენდიაშვილი და ფილოლოგი, აღმოსავლეთმცოდნე გიორგი ლობჟანიძე წარადგენენ.
დრო: 11 ოქტომბერი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ავსტრიული კულტურის ცენტრში: საერთაშორისო კონფერენცია „ქალის ტრანსკულტურული რეპრეზენტაციები ლიტერატურასა და ფილოსოფიაში“
2017-10-12 10:00
12-13 ოქტომბერს ილიას სახელმწიფო უნივერსიტეტის S 507 აუდიტორიაში გაიმართება საერთაშორისო კონფერენცია, რომლის თემაა „ქალის ტრანსკულტურული რეპრეზენტაციები ლიტერატურასა და ფილოსოფიაში“. კონფერენციაში მონაწილეობას მიიღებენ მომხსენებლები ავსტრიიდან, შვეიცარიიდან, თურქეთიდან და სომხეთიდან, ასევე ილიას სახელმწიფო უნივერსიტეტისა და საქართველოს სხვა უმაღლესი სასწავლებლების წარმომადგენლები.
კონფერენცია მომზადდა ილიას სახელმწიფო უნივერსიტეტის შედარებითი ლიტერატურის ინსტიტუტის, სავლე წერეთლის ფილოსოფიის ინსტიტუტისა და ავსტრიული კულტურის ცენტრის ერთობლივი პროექტის ფარგლებში.
კონფერენციის ფინანსური მხარდამჭერები არიან: ავსტრიის საგარეო საქმეთა სამინისტროს კულტურ-პოლიტიკის სექცია, ავსტრიის საელჩო თბილისში, ილიას სახელმწიფო უნივერსიტეტი.
დრო: 12-13 ოქტომბერი, 10 საათი
ადგილმდებარეობა: S 507 აუდიტორია, ავსტრიული კულტურის ცენტრი (გიორგი წერეთლის ქ. N3), ილიას სახელმწიფო უნივერსიტეტი
დასწრება თავისუფალია.
კონფერენციის პროგრამა იხ. ბმულში

საკონსულტაციო შეხვედრა მაგისტრანტთა სასწავლო-კვლევითი პროექტების გრანტით დაფინანსების 2017 წლის კონკურსში მონაწილეობის მსურველებთან
2017-10-13 15:00
13 ოქტომბერს, 15:00 საათზე, ილიას სახელმწიფო უნივერსიტეტის E 207 აუდიტორიაში გაიმართება შოთა რუსთაველის ეროვნული სამეცნიერო ფონდის წარმომადგენელთა საკონსულტაციო შეხვედრა მაგისტრატურის საფეხურის სტუდენტებთან. შეხვედრაზე მომხსენებლები მიზნობრივ აუდიტორიას განუმარტავენ ეროვნული სამეცნიერო ფონდის მიერ გამოცხადებული საგრანტო კონკურსის პირობებსა და წესს.
კონკურსის მიზანია მაგისტრატურის აკრედიტებულ საგანმანათლებლო პროგრამაზე ჩარიცხული მაგისტრანტების სამაგისტრო ნაშრომის ფარგლებში სამეცნიერო კვლევების ხარისხის გაზრდის, აკადემიური დონის ამაღლებისა და კვლევითი უნარ-ჩვევების განვითარების ხელშეწყობა, ასევე, საქართველოს უმაღლესი საგანმანათლებლო დაწესებულების სამეცნიერო-კვლევითი პოტენციალის გაუმჯობესების, სწავლის პროცესში კვლევის ინტეგრაციისა და თემატური და/ან ინტერდისციპლინური მიმართულებით კვლევითი აქტივობის განვითარების ხელშეწყობა.
კონკურსში მონაწილეობა შეუძლია საქართველოს მოქალაქე, უმაღლესი საგანმანათლებლო დაწესებულების მაგისტრატურის აკრედიტირებულ საგანმანათლებლო პროგრამაზე ჩარიცხულ, სტუდენტის აქტიური სტატუსის მქონე მაგისტრანტს. გრანტის მიღების პერიოდში მაგისტრანტი უნდა იყოს მაგისტრატურის საგანმანათლებლო პროგრამის დამამთავრებელი ან დამამთავრებლის წინა სემესტრის სტუდენტი.
დეტალური ინფორმაცია კონკურსის შესახებ იხილეთ ბმულზე.
დრო: 13 ოქტომბერი, 15:00 საათი
ადგილმდებარეობა: აუდიტორია E 207 (ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

პროფესორ ფრანც რაუხის საჯარო ლექცია: „რა არის პრაქტიკული კვლევა? თეორიული კონცეფციები და პრაქტიკული მაგალითები“
2017-10-13 16:00
13 ოქტომბერს, პარასკევს, 16.00 საათზე, ილიას სახელმწიფო უნივერსიტეტის G106 აუდიტორიაში გაიმართება პროფესორ ფრანც რაუხის საჯარო ლექცია: „რა არის პრაქტიკული კვლევა? თეორიული კონცეფციები და პრაქტიკული მაგალითები“.
პროფესორი ფრანც რაუხი ამჟამად ხელმძღვანელობს სკოლის განვითარების ინსტიტუტს კლაგენფურტის უნივერსიტეტში (ავსტრია). მას აქვს მასწავლებელთა პროფესიული განვითარების სფეროში მოღვაწეობის მრავალწლიანი გამოცდილება. წლების მანძილზე მუშაობდა, როგორც მკვლევარი ინგლისისა და ამერიკის უნივერსიტეტებში.
პროფესორი რაუხი არის ჟურნალის Educational Action Research Journal ერთ-ერთი რედაქტორი და მრავალი სამეცნიერო ჟურნალის სარედაქციო საბჭოს წევრი. მონაწილეობს არაერთ ევროპულ კვლევით და სტრუქტურული განვითარების პროექტში. მისი სწავლებისა და კვლევის სფეროა მდგრადი განვითარება განათლებაში, სკოლის განვითარება, საბუნებისმეტყველო განათლება, ქსელების განვითარება განათლებაში, პრაქტიკული კვლევა, მასწავლებელთა განათლება და პროფესიული განვითარება.
ლექციის ენა: ინგლისური (თანმიმდევრული ქართული თარგმანით)
დრო: 13 ოქტომბერი, 16:00 საათი
ადგილმდებარეობა: G106 აუდიტორია (გიორგი წერეთლის ქ. №1), ილიას სახელმწიფო უნივერსიტეტი
დასწრება თავისუფალია.

საჯარო ლექცია: „როგორ მუშაობს პროპაგანდა“
2017-10-13 19:00
13 ოქტომბერს, 19:00 საათზე, ილიას სახელმწიფო უნივერსიტეტის A101 აუდიტორიაში ლიბცენტრის ეგიდით ფილოსოფოსი ლევან ღამბაშიძე წაიკითხავს საჯარო ლექციას თემაზე: „როგორ მუშაობს პროპაგანდა“.
განხილული იქნება პროპგანდის მუშაობის ძირითადი პრინციპები, რა უმყარებს საფუძველს პროპაგანდას და როგორ ამოვიცნოთ იგი.
დრო: 13 ოქტომბერი, 19:00 საათი
ადგილმდებარეობა: A101 აუდიტორია (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

შვეიცარიელ მწერლებთან შეხვედრა „ლიგამუსში“
2017-10-13 19:00
13 ოქტომბერს, 19.00 საათზე, ილიას სახელმწიფო უნივერსიტეტის წიგნის სახლი „ლიგამუსი“ თანამედროვე შვეიცარიელ მწერლებს უმასპინძლებს. ანეტე ლორი და ბარბარა შიბლი, რომლებიც ილიაუნის ავსტრიული კულტურის ცენტრის მოწვევით ჩამოვიდნენ საქართველოში, წაიკითხავენ ნაწყვეტებს თავიანთი რომანებიდან და ისაუბრებენ ერთმანეთის შემოქმედებასა და თანამედროვე შვეიცარიული ლიტერატურის აქტუალურ ტენდენციებზე, მათ შორის, ქალის თემაზე.
ღონისძიება ეწყობა ილიაუნიში მიმდინარე ორდღიანი სამეცნიერო კონფერენციის ფარგლებში, რომლის თემაა „ქალის ტრანსკულტურული რეპრეზენტაციები ლიტერატურასა და ფილოსოფიაში“.
სამუშაო ენა: გერმანული
დრო: 13 ოქტომბერი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

საქართველოს ბიოქიმიკოსთა ასოციაციის პირველი კონფერენცია
2017-10-16 10:00
16-17 ოქტომბერს ილიას სახელმწიფო უნივერსიტეტსა და ივ.ჯავახიშვილის სახელმწიფო უნივერსიტეტში გაიმართება საქართველოს ბიოქიმიკოსთა ასოციაციის პირველი კონფერენცია. 16 ოქტომბრის სხდომა ჩატარდება 10:00 საათზე ილიას სახელმწიფო უნივერსიტეტის G106 აუდიტორიაში.
ამ დღეს თანამიმდევრულად გაიმართება შემდეგი სხდომები:

უჯრედის აქტივობის ბიოქიმიური რეგულაციის პრინციპები
მიკრობული და მცენარეული ფერმენტები
მცენარეული გენომის სტრუქტურა და ევოლუცია
ნერვული ქსოვილის ბიოქიმია

დაწვრილებითი ინფორმაცია კონფერენციის შესახებ იხილეთ დანართში.
დრო: 16 ოქტომბერი, 10:00-16:00 საათი
ადგილმდებარეობა: G106 აუდიტორია (გიორგი წერეთლის ქ. №1), ილიას სახელმწიფო უნივერსიტეტი

საინფორმაციო შეხვედრა ესტონური უნივერსიტეტების წარმომადგენლებთან
2017-10-16 15:00
16 ოქტომბერს, 15:00 საათზე, ილიას სახელმწიფო უნივერსიტეტის A101 აუდიტორიაში, გაიმართება სტუდენტების შეხვედრა ესტონური უნივერსიტეტების წარმომადგენლებთან. შეხვედრაზე უცხოეთში სწავლით დაინტერესებულ ყველა პირს შესაძლებლობა ექნება, გაეცნოს სასწავლო პროგრამებს, მიიღოს დეტალური ინფორმაცია დაფინანსებისა და სტიპენდიების შესახებ და პირადად გაესაუბროს უნივერსიტეტების წარმომადგენლებს.
ამჟამად ესტონეთში მრავალი ქართველი სტუდენტი სწავლობს სრული დაფინანსებით. არ გაუშვათ შესაძლებლობა, პირადად შეხვდეთ უნივერსიტეტის წარმომადგენლებს და მიიღოთ ამომწურავი ინფორმაცია ესტონეთში სწავლის შესახებ.
საკონტაქტო ინფორმაცია:
კაროლინ მაგი, ტალინის უნივერსიტეტი (magika@tlu.ee);
კეიტ კიისელი, ტალინის ტექნოლოგიური უნივერსიტეტი (keit.kiissel@ttu.ee);
ალექსანდრე ჩანადირი, ტარტუს უნივერსიტეტი (alexander.chanadiri@ut.ee).
დრო: 16 ოქტომბერი, 15:00 საატი
ადგილმდებარეობა: A 101 აუდიტორია (ი.ჭავჭავაძის გამზ. N32), ილიას სახელმწიფო უნივერსიტეტი

საინფორმაციო შეხვედრა: რატომ არის მნიშვნელოვანი Scopus-ის გამოყენება?
2017-10-16 17:00
16 ოქტომბერს, 17:00 საათზე, ილიას სახელმწიფო უნივერსიტეტის E 207 აუდიტორიაში ილიაუნის ბიბლიოთეკა გიწვევთ შეხვედრაზე – რატომ არის მნიშვნელოვანი სამეცნიერო ბაზა Scopus-ის გამოყენება?!
Scopus-ი წარმოადგენს ელბაზას, რომელიც აერთიანებს ბიბლიოგრაფიულ მონაცემებს 5000-ზე მეტი გამომცემლის 21000 დასახელების სამეცნიერო ჟურნალიდან, მთლიანობაში 50 მილიონზე მეტ ჩანაწერს. მომხმარებელს მრავალფეროვანი ინსტრუმენტების გამოყენებით საშუალება ეძლევა, დადგინოს, გააანალიზოს და ვიზუალურად წარმოადგინოს კონკრეტული ავტორის/სტატიის ციტირების მაჩვენებელი/ H-ინდექსი. აღნიშნული ბაზა გვეხმარება, მუდმივად ვაკონტროლოთ მსოფლიოში მიმდინარე კვლევების ტენდენცია მეცნიერების, ტექნოლოგიის, მედიცინის, ჰუმანიტარულ და სოციალურ დარგებში.
შეხვედრა საინტერესო იქნება სამაგისტრო და სადოქტორო საფეხურის სტუდენტებისთვის, მკვლევრებისთვის, პროფესორ-მასწავლებელებისთვის, ბიბლიოთეკის თანამშრომლებისთვის.
შეხვედრას გაუძღვება ელსევიერის რეგიონული მენეჯერი ბ-ნი პიტერ პოროში.
სამუშაო ენა: ინგლისური
დრო: 16 ოქტომბერი, 17:00 საათი
ადგილმდებარეობა: E207 აუდიტორია (ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

ილიაუნის სამეცნიერო კაფეში: ჯუანშერ ჯეჯელავას საჯარო ლექცია
2017-10-16 19:00
16 ოქტომბერს, 19:00 საათზე, ილიას სახელმწიფო უნივერსიტეტის E207 აუდიტორიაში ილიაუნის სამეცნიერო კაფე გიწვევთ ასოცირებული პროფესორის (საბუნებისმეტყველო მეცნიერებებისა და საინჟინრო ფაკულტეტი) ჯუანშერ ჯეჯელავას საჯარო ლექციაზე: „რა არის სუპერსიმეტრია და როგორ ეძებენ მას“.
ნაწილაკების ფიზიკაში არსებობს თეორიული კონსტრუქცია, რომელსაც ჰქვია სუპერსიმეტრია (SuperSymmetry), მეცნიერთა ჟარგონზე – სუსი (SUperSYmmetry). შესაძლოა, სუპერსიმეტრია ძალიან ლამაზი, მაგრამ რეალობას მოწყვეტილი მათემატიკური კონსტრუქციაა, მაგრამ იმ შემთხვევაში, თუ ის ნამდვილად არსებობს, ჩვენთვის ცნობილი ელემენტარული ნაწილაკების რიცხვი, როგორც მინიმუმ, შეიძლება გაორმაგდეს.
ლექცია მიზნად ისახავს, მსმენელს პოპულარული ენით აუხსნას სუპერსიმეტრიის არსი და გააცნოს, რა სიახლეებია დიდ ადრონულ კოლაიდერზე (LHC, CERN), სუსის ძიების ფრონტზე,
დრო: 16 ოქტომბერი, 19:00 საათი
ადგილმდებარეობა: E 207 აუდიტორია (ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

სეზონის გახსნა და პრემიერა ილიაუნის თეატრში
2017-10-17 10:26
21 ოქტომბერს, 20:00 საათზე, ილიას სახელმწიფო უნივერსიტეტის თეატრი სეზონს სპექტაკლის „ხალხის მტერი“ პრემიერით გახსნის. სპექტაკლი ილიას სახელმწიფო უნივერსიტეტის თეატრალური ხელოვნების პროგრამის სტუდენტის, საბა ასლამაზიშვილის სადიპლომო ნამუშევარია.
სპექტაკლში მონაწილეობას მხოლოდ ილიას სახელმწიფო უნივერსიტეტის თეატრალური ხელოვნების პროგრამის სტუდენტები მიიღებენ, რომელთაც პარტნიორობას ამავე პროგრამის კურსდამთავრებულები და უკვე პროფესიონალი მსახიობები ანდრია ვაჭრიძე, ზურაბ გაბუნია, სალომე მიქაძე და მარიამ კალატოზიშვილი გაუწევენ.
როდესაც სიმართლე თავისუფლების ტოლფასია
რა ძალა აქვს სიმართლეს ძალაუფლებისათვის მებრძოლი უმრავლესობის წინააღმდეგ;
მოერევა კი ერთი კაცის სიმართლე მაღალჩინოსნების მიერ მოტყუებულ ბრბოს;
აქვს კი აზრი დაუპირისპირდე გარშემომყოფებს, როდესაც შენს სიმართლეში დარწმუნებული ხარ;
ღირს კი ბრძოლა, როდესაც მარტო ხარ?
იქნებ ჯობდეს გაჩუმდე და შეინარჩუნო ოჯახი, სტატუსი, პატივისცემა, კეთილდღეობა…
ახალგაზრდა რეჟისორისათვის „ხალხის მტერი“ დებიუტი არ არის. საბა ასლამაზიშვილის საკურსო სპექტაკლი „მეტამორფოზები“ უკვე მეორე წელია ილიაუნის თეატრის რეპერტუარშია. სპექტაკლი „ხალხის მტერი“ ილიაუნის თეატრის რეპერტუარში პრემიერის შემდეგაც დარჩება.
ბილეთის ფასი: 7 ლარი

ადიქტოლოგიის ინსტიტუტის საქმიანობის პრეზენტაცია
2017-10-18 16:00
18 ოქტომბერს, 16:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება ილიაუნის ადიქტოლოგიის ინსტიტუტის პრეზენტაცია.
დღის წესრიგი:
მომხსენებელი ჯანა ჯავახიშვილი, ადიქტოლოგიის ინსტიტუტის დირექტორი, ადიქციის კვლევების სამაგისტრო პროგრამის მოწვეული ლექტორი – „ადიქტოლოგიის ინსტიტუტის საქმიანობისა და ადიქციის კვლევების სამაგისტრო პროგრამის მოქმედების შედეგების წარდგენა“
მომხსენებელი დავით ოთიაშვილი, მეცნიერებათა დოქტორი, ადიქციის კვლევების სამაგისტრო პროგრამის მოწვეული ლექტორი – „საქართველოში ნარკოპოლიტიკის აქტუალური საკითხების განხილვა“
მომხსენებელი ირმა კირთაძე, ადიქციის კვლევების სამაგისტრო პროგრამის მოწვეული ლექტორი – „ევროკომისიის TEMPUS-ის მექანიზმის მხარდაჭერით განხორციელებული პროექტის – „ადიქტოლოგიური განათლების ინსტიტუციური მექანიზმების განვითარება საქართველოში“ (ADDIGE) – ფარგლებში გამოცემული სპეციალური ლიტერატურის პრეზენტაცია (გამოცემული ლიტერატურა შეზღუდული რაოდენობით ხელმისაწვდომი იქნება დამსწრე აუდიტორიისათვის)
შეხვედრაში მონაწილეობას მიიღებენ ილიას სახელმწიფო უნივერსიტეტის დაინტერესებული პროფესორ-მასწავლებლები და სტუდენტები, ადიქციის კვლევების სამაგისტრო პროგრამის კურსდამთავრებულები და ამჟამინდელი სტუდენტები, საქართველოში მოქმედი ადიქტოლოგიური სერვისებისა და დარგში მოღვაწე არასამთავრობო ორგანიზაციების წარმომადგენლები, ასევე TEMPUS-ის პროექტის ადგილობრივი პარტნიორები.
გთხოვთ გვეწვიოთ!
დრო: 18 ოქტომბერი, 16:00-17:30 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ილიაუნის ლიტერატურულ კლუბში: ლევან ცაგარლის ლექცია – „ჰაინრიჰ ბიოლი დღეს“
2017-10-18 19:00
18 ოქტომბერს, 19:00 საათზე, ილიაუნის წიგნის სახლ „ლიგამუსში“ ილიაუნის ლიტერატურული კლუბი გერმანელი მწერლის ჰაინრიჰ ბიოლის 100 წლის იუბილესთან დაკავშირებით გეპატიჟებათ ილიას სახელმწიფო უნივერსიტეტის პროფესორის, გერმანისტისა და ლიტერატურათმცოდნის, ლევან ცაგარლის ლექციაზე: „ჰაინრიჰ ბიოლი დღეს“.
ჰაინრიჰ ბიოლში, ერთი მხრივ, აფასებენ კრიტიკულად მოაზროვნე, საზოგადოებრივად აქტიურ ინტელექტუალს, ერთგვარ მორალურ ინსტანციას, რომელიც აზრის თავისუფლების სადარაჯოზე დგას, მეორე მხრივ, მას მიიჩნევენ მწერლად, რომლის შემოქმედებასაც განსაკუთრებული წვლილი მიუძღვის ომის შემდგომი ხანის გერმანულენოვანი ლიტერატურის განახლების საქმეში. თუმცა მისი ლიტერატურული საქმიანობის შეფასებაც არაა ერთგვაროვანი. მის ნაწარმოებებს იწუნებენ მარტივი სტილის, ჩვეულებრივი ენობრივი ქსოვილის, პროვინციულობის, პატარა ადამიანთა სოციალური გარემოთი შემოფარგვლის, თხრობის რთული ესთეტიკური ფორმების შექმნის უუნარობის გამო. კრიტიკოსები მხოლოდ ერთ საკითხზე თანხმდებიან, სახელდობრ, იმაზე, რომ ჰაინრიჰ ბიოლის გარდა არც ერთი სხვა ავტორის შემოქმედებაში არ ქცეულა განსჯისა და კრიტიკის ობიექტად გერმანიის ფედერაციული რესპუბლიკის სინამდვილე ისე უწყვეტად და სიღრმისეულად, როგორც ეს ჰაინრიჰ ბიოლის ნაწარმოებებში ხდება. მაგრამ ამ შემთხვევაშიც ჰაინრიჰ ბიოლის, როგორც მწერლისა და მოაზროვნის, ღვაწლი ერთი ქვეყნის ერთი კონკრეტული ისტორიულ-სოციალური ვითარების გადმოცემამდე დაიყვანება. იქმნება შთაბეჭდილება, თითქოს მისი ნააზრევი სრულიად უცხო და ყოველგვარ ღირებულებას მოკლებულია სხვა ეპოქებისა და ქვეყნებისთვის. რამდენად მართებულია ამგვარი შეფასებები? ნამდვილად დაკარგული აქვს ჰაინრიჰ ბიოლის მემკვიდრეობას აქტუალობა თანამედროვე სამყაროში? მართლაც უმნიშვნელოა მისი ლიტერატურული ნაწარმოებები ესთეტიკური თვალსაზრისით? და რამდენად გამოსადეგი და გასათვალისწინებელი შეიძლება იყოს ჰაინრიჰ ბიოლის ნააზრევი დღევანდელ საქართველოში? – ამ კითხვებზე პასუხის გასაცემად მიზანშეწონილია, გავიხსენოთ ამ „კიოლნელი კეთილი ადამიანის“, „მუდმივი დავის საგნად ქცეული კლასიკოსის“ ცხოვრება და შემოქმედება და დავაკვირდეთ მას ისეთ რაკურსში, რომლითაც გამოაშკარავდება, რამდენად ახლობელი, აქტუალური, დამაფიქრებელი, მნიშვნელოვანი და საყურადღებოა გასული საუკუნის ამ მოაზროვნის დანატოვარი არა მხოლოდ ომის შემდგომი ხანის გერმანულ, არამედ დღევანდელ ქართულ საზოგადოებრივ მდგომარეობასთან მიმართებაშიც.
დრო: 18 ოქტომბერი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ცნობილ ქართველოლოგს, ვინფრიდ ბოედერს, საპატიო დოქტორის წოდება მიენიჭება
2017-10-19 18:00
19 ოქტომბერს, 18:00 საათზე, წიგნის სახლში „ლიგამუსი”, ილიას სახელმწიფო უნივერსიტეტის ლინგვისტურ კვლევათა ინსტიტუტის ინიციატივითა და აკადემიური საბჭოს გადაწყვეტილებით, საპატიო დოქტორის წოდება მიენიჭება ცნობილ ქართველოლოგს, ოლდენბურგის უნივერსიტეტის ემერიტუს პროფესორს, ვინფრიდ ბოედერს. ვინფრიდ ბოედერი არის უცხოელ ლინგვისტ ქართველოლოგთა შორის ყველაზე მაღალი სამეცნიერო იმპაქტის მქონე მკვლევარი.
თითქმის 50 წელია, რაც პროფ. ვ. ბოედერი იკვლევს ქართული ენის სტრუქტურისა და ისტორიის, ქართველური ენების ცალკეული ქვესისტემების საერთო თუ სპეციფიკურ პრობლემებს, ძველი და ახალი სალიტერატურო ქართულისა და მისი დიალექტების ფონეტიკა-ფონოლოგიის, მორფოლოგიის, სინტაქსის, ტექსტის ლინგვისტიკისა და ენის სოციალური ისტორიის საკითხებს.
სწრაფი ბმულები:
პროფესორ ვინფრიდ ბოედერის სამეცნიერო ნაშრომების სია: http://www.staff.uni-oldenburg.de/winfried.boeder.html
პროფესორ ვინფრიდ ბოედერის ბიოგრაფია: http://www.staff.uni-oldenburg.de/winfried.boeder.html
დრო: 19 ოქტომბერი, 18:00 საათი
ადგილმდებარეობა: წიგნის სახლი „ლიგამუსი”(ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

საჯარო ლექცია: „გენდერი და კონფლიქტი"
2017-10-20 16:00
20 ოქტომბერს, პარასკევს, 16:00 საათზე, ილიას სახელმწიფო უნივერსიტეტის A203 აუდიტორიაში ტამპერეს (ფინეთი) უნივერსიტეტის მშვიდობისა და კონფლიქტების კვლევის ცენტრის მკვლევარი ელის ფერონი წაიკითხავს საჯარო ლექციას თემაზე: „გენდერი და კონფლიქტი”. ლექცია გაიმართება კვლევითი სემინარის – „ანთროპოლოგია, ისტორია, სოციოლოგია” ფარგლებში.
პრეზენტაცია წარმოადგენს სქესისა და კონფლიქტის გადაკვეთის სხვადასხვა წერტილს: თუ როგორ ხდება მდედრობითი და მამრობითი სქესის კონსტრუირება კონფლიქტისა და ომის დროს, ამ ცვლილებათა გავლენას კონფლიქტურ/პოსტ-კონფლიქტურ კონტექსტში, ასევე სქესსა და ეთნიკურობას როგორ იყენებენ ნარატივებსა და პოლიტიკურ დისკურსში. განხილული იქნება ურთიერთდამოკიდებულება სქესს, მილიტარიზმსა და ომს, სქესსა და ხელისუფლებას და, კიდევ უფრო ზოგადად, სქესსა და სოციალურ სტრუქტურებს შორის. პრეზენტაციის მიზანია კონფლიქტსა და სქესს შორის ურთიერთდამოკიდებულების ანალიზი.
ინფორმაცია ელის ფერონის შესახებ გთხოვთ, იხილოთ ბმულზე: http://www.uta.fi/yky/en/research/tapri/Staff/feron.html
სამუშაო ენა: ინგლისური
დრო: 20 ოქტომბერი, 16:00 საათი
ადგილმდებარეობა: A203 აუდიტორია (ი. ჭავჭავაძის N 32), ილიას სახელმწიფო უნივერსიტეტი
2017 წელი
